google/wiki40b huggingface dataset:
Jurij Basjmet

Liv og virke

Jurij Basjmets farmor, Zilia Efimovna, studerte i unge år sang ved konservatoriet, mens mormoren, Daria Aksentjevna, sang huzulersanger. Etter å ha fått undervisning på fiolin og vunnet sin første musikkonkurranse byttet Basjmet over til bratsj. Han påbegynte bratsjstudiet på Moskvakonservatoriet hos Vadim Borissvskij, som var en kjent bratsjlærer og bratsjist, berømt for sitt bratsjspill i Beethovens strykekvartetter. Etter Borissvskijs død i 1972 fortsatte han studiet hos Fjodor Drusjinin, som Dmitrij Sjostakovitsj dediserte sin bratsj-sonate til. Basjmets internasjonale solistkarriere startet etter at han vant førsteprisen i ARD internasjonale musikkonkurranse i 1976.
Etterhvert har Jurij Basjmet blitt en av de betydeligste av samtidens musikkpersonligher. En rekke komponister har skrevet sonater og konsert for ham, deriblant Sofia Gubaidulina, Giya Kancheli og Alfred Schnittke. Han har de siste årene vært dirigent for Moskvasolistene.

Utmerkelser

1995: Léonie Sonnings musikkpris
Norgesmesterskapet i alpint 1976

Norgesmesterskapet i alpint 1976 var det norske mesterskapet i alpin skiidrett. Mesterskapet ble arrangert på Oppdal fra 19. til 21. mars.
Buzz Airways

Buzz Airways er et virtuelt flyselskap som startet sin virksomhet 12. juni 2014 på Branson flyplass i Branson i Missouri i USA.
Databasehåndteringssystem

Databaseskjema

Et databaseskjema er en modellbeskrivelse av informasjonsinnholdet for en gitt database. Den vanligste formen for databaseskjema i dagens databasesystemer er versjon relasjonsmodellen, men med en rekke forenklinger og brudd på dens fundamentale prinsipper.
Et databaseskjema består som regel av en beskrivelse av hvilke entiteter databasen representerer, der entitetenes egenskaper er beskrevet ved hjelp av attributter.

Databasemotor

Databasemotoren sørger for funksjonalitet for lagring, tilgang til og modifikasjon av data i databasen, samt støtte for transaksjonskontroll, kontroll av rettigheter og oppsyn med dataintegritet.
Short Stories (Jester-album)

Short Stories er et musikkalbum med Jester, utgitt i februar 2007.
Herman Major

Slekt

Major stammet fra den opprinnelig irske Major-slekten fra Kristiansand. Han var sønn av den irske forretningsmannen Robert Gonsalvo Major (1766–1839) som rømte til Kristiansand fra Irland etter å ha vært involvert i motstandsbevegelsen United Irishmen. Moren het Sophie Benedicte Weidemann. Selv ble han gift med Ida Cathrine Grüning.

Liv

Major fikk privat undervisning og ble student i 1832. I 1834 begynte han på det medisinske studium, og i 1842 ble han medisinsk kandidat. Etter farens selvmord i 1839 og forloveden Fanny Rahbeks uroanfall i 1842, begynte han å lese psykiatri. 1843–45 foretok han en statsstøttet reise i Tyskland og Frankrike for å studere sinnssykdommer.
Fra 1847 var Major lege ved Oslo Sindssygeindretning, hvor han ble utnevnt til bestyrer i 1851. I 1846 hadde han utført en stor undersøkelse av de psykisk lidende menneskers kår i Norge (Indberetning om Sindssyge-Forholdene i Norge i 1846). Her viste han at forholdene var forferdelige i de «dollhus» og «dårekister» som var anlagt for forvaring og innesperring av psykisk lidende. Det gav grunnlaget for at han klarte å få innført en lov om «Sindsyges pleie og behandling» av 17. august 1848, slik at omsorgen nå ble en oppgave for helsevesenet, adskilt fra både fattigforsorgen og fengselsvesenet. Han mottok dessuten et årlig stipend for å fortsette sitt arbeid.
Det var forutsetningen for at staten kunne bygge Gaustad sykehus i Christiania og senere Eg sykehus i Kristiansand – Norges to første psykiatriske sykehus. I mellomtiden var Major utsett til å ble direktør ved det nye asylet i Oslo – dagens Gaustad sykehus, men i 1854, like før innsettelsen, trakk han seg og utvandret til Amerika. Under overfarten sank «Arctic», skipet han reiste med, og både Herman Wedel Major, familien hans, og broren – den tidligere ordfører i Oddernes kommune Robert Major jr. – omkom.
Foruten den nevnte Indberetning, skrev han artikler i Ugeskrift for Medicin og Pharmacie, Norsk Magazin for Lægevidenskaben, Morgenbladet og Bergenske Blade.
Stansefabrikken

Stansefabrikken Lillesand AS ble etablert i 1985 med utgangspunkt i Den Norske Stansefabrik AS som ble grunnlagt i Oslo i 1932 og flyttet til Lillesand i 1947. Opp gjennom årene har det vært produsert en rekke forskjellige produkter, fra masseproduksjon av stansekomponenter, mekaniske regnemaskiner og papirsorteringsmaskiner, til dagens produksjon av postkasser og elektroskap. De produserer også bokser for automatisk trafikkontroll.
Selskapet som totalt har ca. 25 ansatte med en årlig omsetning på ca. 60 mill kroner, er  heleid datterselskap av Stafa Industrier AS.

Produksjon

Selskapet har hovedkontor på Traneby og disponerer til sammen 6 000 kvm produksjonsareal. Produksjonen har stanselinjer for både små og stor kvanta og store maskiner med bordstørrelse på inntil 2,4 meter er kjerneområdet. Produksjonen inkluderer også robotiserte sveiseoperasjoner. Fabrikken har også et lakkverksted som kan pulverlakkere.
Stansefabrikkens postkasser er mye brukt i større postkasseanlegg i boligblokker og bygårder.

Stafa industrier

Stansefabrikken startet tidlig på 2000 tallet å se seg rundt i Europa med tanke på å flytte produksjonen. Selskapet kjøpte en næringspark i Litauen og har opprettet nye fabrikker der. I dag har selskapet mesteparten av sin produksjon i Ukmerge, 7 mil nordvest for Vilnius i Litauen. Selskapet er organisert som et konsern og består i dag av følgende selskaper. Stafa Industrier (mor), Stansefabrikken Products AS og Stansefabrikken Fredrikstad AS i Norge, og UAB Stansefabrikken, Stansefabrikken Automotives og Ukmerge Promonas Parkas i Litauen.
Bergenshallen

Bergenshallen er en kunstishall på Slettebakken i bydelen Årstad i Bergen. Arkitekt for bygget var Erik Dogger. Bygningens adresse er Vilhelm Bjerknes vei 24.
Hallen ble åpnet i 1968. Den var privatdrevet i begynnelsen, men ble overtatt av Bergen kommune i 1980.
I tillegg til ishall fungerer den som messe- og arrangementshall. Hallen er islagt ca. syv måneder i året, fra august til mars. Før sesongen 2005/2006 ble kjøleanlegget fullstendig rehabilitert.
Bergenshallen har kallenavnet «Badekaret». I sørenden av hallen er det dessuten et påbygg som huser Bergen Klatreklubb sin klatrehall og vektløfterklubben Atletklubb Bjørgvin.
Bergen Ishockeyklubb spiller sine hjemmekamper i Bergenshallen.

Den tidligere Bergenshallen

Det første byggverket som bar navnet «Bergenshallen» ble tegnet av arkitektene Karen og Odd Brochmann i 1939, og ble revet i 1968–69. Adressen for dette bygget var Lars Hilles gate 22. Den gamle Bergenshallen var beregnet på sportsstevner og utstillinger, og ble benyttet av de tyske okkupasjonsstyrkene under krigen.  Bygningen hadde kappehvelv i armert betong, og det funksjonalistiske formspråket var typisk for ektetparet Brochmanns arkitektoniske uttrykk.
Rogenmorene

Rogenmorene er et subglasialt (skapt under en isbre) morenelandskap, som en hovedsakelig finner i Skandinavia, Skottland, Irland og Canada. De dekker store områder som har vært dekket av is og hovedsakelig bare i områder man tror var sentrale områder av iskappa. Rogenmorener er oppkalt etter sjøen Rogen i Härjedalen på grensa til Femundsmarka, som er typelokaliteten for landformen. Fenomenet vises særlig tydelig på svenske kart over området på nordsiden av Rogen, men ses også på norsk side av grensen, spesielt ved Rogshåen.
Landformen finnes i grupper som ofte ligger nær hverandre med jevne mellomrom. De består av morener med morenejord. De individuelle morenene er store, bølgede rygger som er orientert på tvers av isens bevegelsesretning. En finner ofte drumliner nær rogenmorener, og man tror disse ble skapt på samme tid som rogenmorenene. Selv om størrelsen på rogenmorenene varierer mye, er de vanligvis om lag 10–30 meter høye, 150–300 meter brede og 300–1200 meter lange.
Elskere

Handling

Ludvina i den lille byen Myrvik er sin egen herre. Hun har mange elskere, men må leve med stygge blikk og spydige kommentar fra kvinner som frykter at hun også vil forføre deres menn. De fleste kvinner trekker seg unna henne, bortsett fra den lille foreldreløse jenta Grethe. Hun føler seg utstøtt av det lille samfunnet, og skjemmes over at hun halter. Ludvina tar seg av Grethe, og hjelper henne med å få større tro på seg selv. Ingen vet så godt som Ludvina at man ikke bør bry seg om hva andre sier.
Ludvina får ofte nattlige besøk av byens ”beste borgere”, og det blir stor ståhei da hun plutselig blir gravid. Mens kvinnene er forarget over Ludvinas livsstil og spekulasjonene hagler om hvem barnefaren kan være, gleder Ludvina og Grethe seg over barnet som skal komme.
Arne Bendiksen plystret ledemotivet fra filmen, som ble komponert av Egil Monn-Iversen.
Svenska Norgehjälpen

Svenska Norgehjälpen var svensk frivillig hjelp til det tyskokkuperte Norge under andre verdenskrig i perioden 1942 til 1945. Rundt 800 lokale komiteer i Sverige samlet inn penger, mat og klær til Norge og frem til frigjøringen i mai 1945 ble det sendt 65 tusen tonn mat. Total verdi på bistanden i datidens verdi var rundt 70 millioner svenske kroner, rundt 1,3 milliarder svenske kroner i 2010.

Organisering og distribusjon

På norsk side var man avhengige av norske organisasjoner til å distribuere hjelpesendingene. De organisasjonene som ble godkjent som pålitelige var Nasjonalhjelpen, Norske Kvinners Sanitetsforening, Norges Røde Kors, Nasjonalforeningen mot tuberkulose, Oslo menighetspleiers fellesutvalg og Norsk Forening Norden. Også Svenska Margaretakyrkan i Oslo var et viktig distribusjonsledd, med kyrkoherde Axel Weebe i spissen.
Pratyekabuddha

Pratyekabuddha (sanskrit: प्रत्येकबुद्ध) eller paccekabuddha (pali: पच्चेकबुद्ध) betyr ordrett «den ensomme buddha» eller «buddhaen som står alene», og er en av tre typer opplyste vesener i henhold til enkelte skoler av buddhisme. De andre to typer er Sammāsambuddhaer (sanskrit: samyaksambuddhas) og arhater.
Byarkitekten, Bergen

Byarkitektens kontor var i mange år en del av bygningsvesenet i Bergen med planlegging og oppføring av kommunale byggeprosjekter som hovedoppgave. Stillingen ble etablert i 1898, men ble frem til 1924 benevnt ”Stadsarkitekt”. Den ble lagt ned i 1972 da Bergen ble slått sammen med nabokommunene Arna, Fana, Laksevåg og Åsane.

Historikk

Stadsarkitekten var en videreføring av stillingen som ”Kommunal bygningsinspektør”. Denne ble opprettet i 1892 i påvente av ny bygningslov for Bergen og plassert direkte under Magistratens 1. avdeling, som på denne tid omfattet kommunens bygningsadministrasjon. Bygningsinspektøren skulle være kommunens sakkyndige i byggesaker, bl.a. som medlem og sekretær for kommunale byggekomiteer. Han var også den som sto for bygningskontroll under den hektiske spekulasjonsbølgen før byggekrakket i 1899, for øvrig samme år som Bergen fikk sin nye bygningslov. Loven satte strengere krav til byggemeldinger og la sterke restriksjoner på bygging og arealdisponering. Den kom til å gi bygnings- og reguleringsvesenet mange nye oppgaver. Bergens første stadsarkitekt var Richard Tønnessen. Han ble allerede i 1902 stadskonduktør, som var stadsarkitektens nærmeste overordnede. Da kommunen i 1919 opprettet en egen bygnings- og eiendomsadministrasjon, gikk Tønnessen videre i sin karriere og ble bygningsdirektør. Han ble senere også rådmann for bygningsvesenet.
I de første årene på 1900-tallet var det lite aktivitet, men rundt 1905 startet kommunen flere store prosjekter, bl.a. biblioteksbygg og nytt sykehus. Kasper Hassel, som i 1906 ble tilsatt som stadskonduktørens assistent og i 1910 fikk stillingen som stadsarkitekt, begynte arbeidet med slaktehus og skoler. Kommunal innsats på boligfeltet ble etter hvert også nødvendig og i 1914 vedtok formannskapet å bygge Rothaugenkomplekset, her også med Hassel som arkitekt. Ved en omorganisering i 1919 ble stillingen lagt inn under Bygningsdirektøren og sideordnet Boligarkitekten, en ny stilling opprettet for å ta hånd om kommunal boligbygging. Dette var et arbeidsfelt som etter bybrannen 1916 krevde ekstraordinære løsninger, og der både Stadsarkitekten og Boligrådets arkitektkontor ble involvert.
I 1924 er det tid for ”forenkling” i bygningsvesenet og Stadsarkitekten får kontorfellesskap med Boligarki­tekten. Grensen mellom arbeidsområdene gjøres mer åpen og navnet endres til Byarkitekt. En hektisk periode for kommunens egen byggevirksomhet er over. Stillingen som Boligarki­tekt tas vekk i 1936.
Under gjenreisningen etter andre verdenskrig blir det full aktivitet igjen, på boligsiden med Husbanken og boligbyggelagene som samhandlings­partnere. Byarkitekten styrkes med en stilling for kontroll av byggeplaner og av bygging finansiert av Husbanken. Med de store barnekullene fulgte utbygging i nye bydeler der byarkitekten kommer sterkt inn som planlegger og arkitekt.
Opplysninger om Byarkitekten finnes i Byarkitektens arkiv, oppbevart ved Bergen Byarkiv.
Digital markedsføring

Digital markedsføring er et samlebegrep for all markedsføring som foregår på elektroniske enheter. Dette gjelder smarttelefoner, mobiltelefoner, pc-er og spillkonsoller. Markedsføringen kan forgå med bruk av søkemotorer, sosiale medier, e-post og reklamebanner på nettsteder.
Google Ads er eksempel på reklame på internett og ble lansert to år etter Google.com.
Amarderne

Amarderne, også kjent som  amardi (noen ganger mardi), var et oldtidsfolk av iransk type: Det levde som et stammefolk i fjelltraktene langs Kaspihavet nord i det som nå er Iran, Jernalderkulturen i Marlik attribueres til dette folket. 
De sies å ha vært i slekt med, eller kanskje identisk med, stammer som identifiseres som dahae og Sacae. Med dette vat de i så fall skytere.
Marekors (bok)

Marekors er den femte boken om Harry Hole av Jo Nesbø, gitt ut i 2003. Igjen er Harry Hole på fylla, og forholdet til kjæresten er slutt. Hans overordnede har gitt han opp, og det er fire uker til han står uten jobb. Det står rett og slett dårligere til med Hole enn noen gang før. Et siste oppdrag blir han tildelt og hans partner denne gangen er Tom Waaler, en han har hatt personlige problemer med. 
En kvinne med avklippet pekefinger er funnet drept i Oslo. På åstedet er det risset inn et marekors. Flere mennesker blir drept, flere marekors og jakten på en seriemorder er i gang.
Kosovisk pass

Kosoviske pass utstedes til statsborgere i Republikken Kosovo. Passet ble innført 14. mars 2008 av Innenriksdepartementet i Kosovo. I oktober 2011 begynte utstedelsen av biometriske pass.
Etter Kosovos uavhengighetserklæring, som medførte at Kosovo i 2008 løsrev seg fra Serbia, var det først mange land som verken ville anerkjenne eller akseptere passet. Per 22. februar 2014 anerkjente 108 av FNs medlemsstater Kosovo.
Det Norske Baptistsamfunn

Bakgrunn

Enoch Richard Haftorsen Svee, en ung nordmann støttet av amerikanske baptister, kom tilbake til Norge i 1842 og misjonerte her, men ingen menigheter ble dannet i hans levetid. Den første baptistmenigheten i Norge ble grunnlagt i Porsgrunn i 1860 av Frederick Ludvig Rymker, en tidligere dansk sjømann som var blitt misjonær. Menighetens virksomhet flyttet raskt til Skien, og er i dag Skien Baptistmenighet, som ikke bare er den eldste, men også største menigheten i Norge. Baptistene stiftet regionale foreninger. Den første (sør) ble stiftet i 1872, og nord og vest noe senere. 13 representanter fra 8 menigheter møttes og stiftet Den Norske Baptist-Union (senere Det Norske Baptistsamfunn (DNB)) i 1879. The Baptist Missionary Society of England støttet arbeidet i Norge, fra begynnelsen med Rymker, til 1892. Da støtten opphørte, ba nordmennene etter hjelp og fikk det fra American Baptist Missionary Union. Baptistene i Norge etablerte et teologisk seminar (Høyskolen for Ledelse og Teologi) i 1910, ungdomsorganisasjonen Norske Baptisters Barne- og Ungdomsforbund (Ung baptist) i 1922, og Holtekilen Folkehøgskole i 1958.

Organisasjon

DNB er medlem av European Baptist Federation og Baptist World Alliance (Baptistenes verdensallianse). Medlemstall (2018):11 861 juridiske medlemmer (døpte + barn) i 104 menigheter. To menigheter som ikke er med i DNB, med 75 medlemmer, samarbeider med Association of Baptists for World Evangelism.
Baptistsamfunnet er organisert slik at hver menighet har stor grad av indre selvstyre. Hver menighet kan ta egne avgjørelser på mange områder. Det personlige medlemskapet er i de lokale menighetene. Hver menighet velger på selvstendig grunnlag sitt eget lederskap. Samtidig inngår alle menigheter i et intimt samarbeid. Baptistsamfunnet kan ekskludere menigheter i sin helhet dersom det skulle være en grunn til det.

Lære

Baptistsamfunnet har ikke laget noen egen trosbekjennelse. De holder fast ved Bibelen som rettesnor for en persons tro og liv. De sier seg imidlertid enig i de kjente trosbekjennelsene, som den nikenske trosbekjennelse og den apostoliske trosbekjennelse. De holder seg til reformatoriske prinsipper i frelsesspørsmålet formulert i de polemiske vendinger, «nåden alene» og «troen alene». Baptistene mener at dåpen skal skje ut i fra en persons eget ønske og egen bekjennelse.
Stettin-traktaten i 1715

Stettin-traktaten ble underskreven 28. april 1715 under den store nordiske krigen i den prøyssiske leiren Stettin (i dag Szczecin). Georg I av Storbritannia som kurfyrste av Hannover ble alliert med Kongedømmet Preussen mot Det svenske imperiet.
Samhold

Samholdbevegelsen ble etablert i Arendalsområdet etter Arendalskrakket høsten 1886. Bevegelsen besto av minst tre arbeiderforeninger, Samhold 1, 2 og 3, fordelt rundt Nidelvas munning i Arendal, i kommunene Barbu, Øyestad og Hisøy. Bevegelsen ble initiert av møter som ble arrangert, for å diskutere hva som kunne gjøres for å hjelpe de arbeidsløse etter at en rekke bedrifter hadde gått konkurs.    
Foreningen Samhold 1 holdt sine møter losjehuset "Sigholts Minde" ved Ormetjern  på Strømsbu i Barbu kommune. Avholdsbevegelsen sto sterkt i alt reformarbeid blant arbeiderne på denne tiden; det var derfor ikke tilfeldig at møtene ble holdt i et losjehus. Bevegelsen hadde støtte fra politikere i partiet Venstre, og det første året fra avisen Agderposten. Samhold-foreningene var - i motsetning til tidligere arbeiderforeninger - basert på at ledelsen i foreningene selv var arbeidere. 
I 1887 tok Samhold-foreningene initiativ til et møte for å stifte et politisk parti på nasjonalt nivå. Delegater fra en rekke norske byer deltok på møtet, som ble arrangert rett utenfor Arendals bygrense. Det første året etter stiftelsen var styret i Det norske Arbeiderparti basert på  Samhold-foreningene i Arendal. Anders Andersen fra foreningen Samhold 1 var partiets første formann. 
Samhold-foreningene startet egen avis, Samholds Avis, med Andreas Hansson som redaktør. Avisen ble trykket på eget trykkeri.    
Samholdbevegelsen i Arendal fikk kort levetid. Allerede i 1888 gikk bevegelsen i oppløsning.
Asker og Bærum Historielag

Asker og Bærum Historielag i Asker og Bærum i Akershus ble stiftet på Løkke restaurant i Sandvika den 13. oktober 1952 etter initiativ fra Hans Chr. Mamen.
Historielaget utgir bøker med lokalhistorisk stoff om bygdenes historie. Det deltok i utgivelsen av trebindsverket om Asker og Bærums historie som kom ut i 1980/82 og var oppdragsgiver for et verk om Heggedals historie. Historielaget har utgitt 47 årsskrift siden 1956, som fortløpende har blitt innbundet i bøkene Vest for byen I til X.
San Francisco Bay Area

San Francisco Bay Area, også kjent som Bay Area, er et metropolområde som omringer San Francisco-bukta i Nord-California. San Francisco Bay Area strekker seg over et større område og er hjemsted til nesten 7 000 000 amerikanere. De største byene i området er San Jose, San Francisco og Oakland.
Området betjenes av tunnelbanesystemet BART, som er blitt gradvis utbygget siden første parsell ble åpnet i 1972.
Gjerpen prestegård

Gjerpen prestegård eller Gjerpen store ligger like sørøst for Gjerpen kirke, i Skien kommune i Telemark. Prestegårdens historie strekker seg i likhet med kirkens tilbake til 1100-tallet.
Hovedbygningen ble oppført i 1750 i barokk stil med valmtak. Bygningen ble noe forlenget og endret omkring 1850 og i 1890. Stilmessig ble den endret mot sveitser, og den fikk to arker under det høye valmtaket. Disse ble fjernet ved en restaurering i 1971–72, da bygningens utseende ble tilbakeført mot det opprinnelige. Presteboligen ble totalrenovert i 2015.
Stabburet er fra omkring 1900. Det er laftet og har stående panel. Både hovedbygning og stabbur er fredet. Det er dessuten oppført et menighetshus på prestegårdseiendommen.
Gjerpen prestegård var P.A. Munchs barndomshjem. Familien Quisling bodde også her i en årrekke, idet Jon Lauritz Qvisling var prost i Gjerpen og skrev mye om lokalhistorie og kirkehistorie.
Songs From Before

Songs From Before er et musikkalbum med Fionnuala Sherry, utgitt i 2010. Dette er hennes debutalbum som soloartist.
Erotolepsiinae

Levevis

Biologien til disse artene er ukjent.

Utbredelse

Gruppen er kjent fra Vestindia, Sør-Amerika, Ny-Guinea og Australia, med én slekt og én art fra hvert område.
Fort Henry (handelsfaktori)

Fort Henry var navnet på to handelsstaasjoner grunnlagte av og oppkalte etter Andrew Henry for Missouri Fur Company.

Det første fortet

Den første stasjonen ble etablert ved Three Forks i nåværende Montana i 1810 men ble oppgitt etter noen måneder på grunn av fiendtligheter fra svartfotindianerne.

Det andre fortet

Den andre stasjonen ble etablert samme år i nåværende Idaho, men ble oppgitt 1811. Fortet lå nær nåværende Saint Anthony i Idaho.
Pingdu

Pingdu (kinesisk: 平度; pinyin: Píngdù) er et byfylke i Shandong i Folkerepublikken Kina. Det ligger under den subprovinsielle by Qingdao.
Befolkningen var på 1 331 499 innbyggere i 1999.

Kulturminner

Gamlebyen Jimo (Jimo gucheng yizhi, 即墨故城遗址) og det arkeologiske funnstedet Dongyueshi (Dongyueshi yizhi, 东岳石遗址) med funn fra Yueshikulturen er oppført på listen over kulturminner i Folkerepublikken Kina.
Variasjon (musikk)

Variasjon er en musikalsk form der musikkmateriale gjentas i endret form. Endringen kan omfatte harmoni, melodi, kontrapunkt, rytme, klangfarge, orkestrering eller kombinasjoner av disse.
Lisp

Syntaks

Lisp er kjent for å ha en enkel og elegant syntaks, selv om det ofte kritiseres for lesbarheten av mange nøstede parenteser.
Det aritmetiske uttrykket  kan uttrykkes som bl.a:
(+ 1 (* 2 3) 4 -1)eller(- (+ 1 (* 2 3) 4) 1)
Hvert parentespar representerer en lenket liste hvor hodet er navnet på en funksjon ('+', '-' og '*' i eksempelet er alle funksjoner innebygd i LISP), de resterende elementene i listen tolkes som argumenter til funksjonen. Listene evalueres rekursivt, altså den "innerste" parentesen først, en fordel med en slik syntaks er at det eliminerer den type tvetydighet som vi finner i f.eks. andre representasjoner av aritmetiske uttrykk, hvor man må introdusere regler for presedens (multiplikasjon før addisjon, blant annet), med påtvunget bruk av nøstede parenteser er det aldri tvil om utføringsrekkefølgen. Øvrig syntaks avhenger for det meste av hvilken dialekt av språket man skriver i.
Bembidion lapponicum

Utbredelse

Bembidion lapponicum finnes nord i Europa, i Nord-Amerika og Asia. Den er også registrert fra Norge.

Utseende

Bembidion lapponicum er en liten løpebille med en ganske slank og litt flat kroppsform. Antenneleddene har  lange hårbørster i spissen, antennens fjerde ledd har fine korte tilliggende hår. (Krever forstørrelse for å se),  Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion lapponicum tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.